DA Den Europæiske Unions Tidende C 353/17

Kvittering for modtagelsen — Meddelelse forud for afslutningen af proceduren i forbindelse med en række klager, der er registreret under referencenr. CHAP/2010/310 — En række breve vedrørende kollektiv forvaltning af ophavsrettigheder i Spanien

2010/C 353/14

Europa-Kommissionen har modtaget og modtager fortsat breve baseret på en standardformular vedrørende Spaniens mulige overtrædelse af artikel 106 sammenholdt med artikel 102 i traktaten om Den Europæiske Unions funktionsmåde (EUF-traktaten) vedrørende den kollektive forvaltning af intellektuelle ejendomsrettigheder i Spanien. Europa-Kommissionen har registreret og vil fortsat registrere disse breve under referencenummer CHAP/2010/310.

I lyset af det meget store antal breve, som Kommissionen har modtaget vedrørende dette emne, offentliggør den med henblik på at informere alle berørte parter og samtidig spare på sine administrative ressourcer denne meddelelse i Den Europæiske Unions Tidende for at kvittere for modtagelsen af brevene og informere afsenderne om resultaterne af Kommissionens tjenestegrenes behandling af brevene. Denne meddelelse offentliggøres også på følgende kommissionswebsted:

http://ec.europa.eu/community_law/complaints/receipt/index_fr.htm

I alle de breve, Europa-Kommissionen modtog, blev der henvist til de spanske konkurrencemyndigheders (CNC) rapport fra 2009 med titlen »Informe sobre la gestión colectiva de derechos de propiedad intelectual« (1). Under henvisning til rapporten anmodes Kommissionen i brevene om at indlede sag mod Spanien for overtrædelse af artikel 106 sammenholdt med artikel 102 i EUF-traktaten. Brevene indeholder ingen yderligere oplysninger.

Formålet med CNC's rapport er at analysere sektoren for kollektiv forvaltning af intellektuelle ophavsrettigheder i Spanien set ud fra et konkurrencemæssigt aspekt og at fremsætte henstillinger til, hvordan de retlige rammer kan forbedres, og hvordan konkurrencen mellem rettighedshaverorganisationer kan fremmes. I rapporten henvises der til mulige tilfælde af konkurrencebegrænsende adfærd hos rettighedshaverorganisationerne i Spanien, som kan være omfattet af artikel 101 og/eller artikel 102 i EUF-traktaten (og artikel 1 og/eller artikel 2 i den spanske konkurrencelov). Der gives imidlertid ingen nærmere oplysninger om den mulige anvendelse af artikel 106 i EUF-traktaten, da dette spørgsmål falder uden for rapportens anvendelsesområde.

Kommissionens tjenestegrene ønsker at meddele klagerne, at de ikke har til hensigt at foreslå, at Kommissionen indleder sag mod Spanien på grundlag af de modtagne breve. CNC har fremsat en række henstillinger for at forbedre de retlige rammer, således at de i højere grad støtter konkurrencen mellem rettighedshaverorganisationerne. Det er nu op til de kompetente myndigheder i Spanien at se nærmere på disse henstillinger og drage de rette konklusioner. Desuden behandler CNC i øjeblikket selv sager vedrørende påstande om, at rettighedshaverorganisationerne har overtrådt artikel 101 og/eller artikel 102 i EUF-traktaten (og/eller de tilsvarende bestemmelser i spansk lovgivning). Af disse årsager og ved udøvelsen af de skønsbeføjelser, Kommissionen har, når den træffer beslutning om at indlede en overtrædelsesprocedure mod en medlemsstat i medfør af artikel 106 i EUF-traktaten, finder Kommissionen, at det ikke ville udgøre en hensigtsmæssig anvendelse af dens ressourcer at fortsætte undersøgelsen på grundlag af de modtagne breve.

Dette påvirker ikke klagernes ret til at indgive andre klager til de kompetente myndigheder, hvis de mener, at rettighedshaverorganisationerne har overtrådt artikel 101 og/eller artikel 102 i EUF-traktaten. På samme måde forhindrer det ikke Kommissionen i på et senere tidspunkt at træffe foranstaltninger mod Spanien, hvis den modtager oplysninger, der viser, at artikel 106 i EUF-traktaten kan være overtrådt.

Klagerne kan, hvis de ønsker det, indgive deres bemærkninger til den foreslåede afslutning af proceduren eller ethvert andet aspekt af sagen, som de finder hensigtsmæssigt, inden tredive dage fra offentliggørelsen af denne meddelelse. Bemærkninger, der indsendes efter fristens udløb, vil ikke blive taget i betragtning.

(1) Kan ses på: http://www.cncompetencia.es/Inicio/Informes/Estudios/tabid/228/Default.aspx